
UVOD 


Književnost je sama po sebi vrlo složena umjetnost. S jedne strane predstavlja 
umjetničke kreacije te naglašava estetski doživljaj, dok s druge strane u sebi sadrži 
duhovni i društveni život određenog vremena i prostora. Odraz ideoloških, društvenih 
i političkih promjena uvijek je prisutan i u samoj književnosti. Književnost kao takva 
nije čvrsta forma koju možemo jednolično prikazati, nego je, kao što smo rekli, 
podložna promjenama te nam uvijek nudi drugačiji pristup i drugačija gledišta. Isto 
tako, ono što se jako često proteže kroz književnost općenito je i religiozna 
problematika. Tema ovog rada obuhvaća nekoliko posljednjih desetljeća 19. stoljeća i 
početak 20. stoljeća, koje sa sobom donosi, kako primjećuje Drago Šimundža, 
vrijeme koje je bilo“literarno nemirno i religiozno prijeporno. Ideje su se miješale i 
okolnosti mijenjale. Književnost je sve to bilježila. Zanimale su je stvarnosti i 
pomišljenosti. I ono što se događalo u svijetu i životu, i ono što su proživljavali sami 
književnici.‘^Turbulentno vrijeme, podložno društvenim i religijskim promjenama, 
potaknulo je i naše zanimanje za ovu temu. Analizirajući to razdoblje, nailazimo na 
različita religijska shvaćanja čovjeka kao pojedinca te društva kao cjeline. Prepoznat 
ćemo čvrsta i jasna stajališta, ali isto ćemo se tako susresti i s religioznošću i 
areligioznošću, sa skeptičnim razmišljanjima i agnostičkim stajalištima. Sve to 
obilježava život i djelo Silvija Strahimira Kranjčevića, jednog od najaktivnijih 
književnika toga razdoblja. Kao pjesnika, zanimale su ga tegobe i teškoće njegovog 
naroda, a u svojim se pjesama izražavao antičkim i biblijskim simbolima iz povijesti 
kršćanstva i židovskog naroda. Tim je simbolima odijevao temeljna ljudska pitanja o 
svemiru, životu, smrti, o Bogu, vjeri, ljubavi, grijehu i mnogim drugim temama. Sve te 
vizije njegove poezije izrasle su upravo iz tog političko i društveno nestabilnog 
vremena kraja 19. i početka 20. stoljeća kojeg je Kranjčević doživljavao s 
očajavanjem i proživljavao ga svojim snažnim pjesničkim senzibilitetom. 


1 Šimundža, Drago: Bog u cijelima hrvatskih pisaca; Matica hrvatska, Zagreb, 2004. 

RELIGIJSKA KNJIŽEVNOST 


Naša književnost ide paralelno s prvim biblijskim prijevodima sa samog 
početka pokrštavanja Hrvata. Kao što opisuje Drago Šimundža, najstariji latinski 
natpisi na starohrvatskim crkvama i oltarnim pregradama, na krstionici kneza 
Višeslava i grobnici kraljice Jelene, svjedoče o književnoj stilizaciji i biblijskoj 
inspiraciji naših najstarijih literarnih tekstova, lako je zub vremena mnoge uništio," 
naglašava Šimundža,“jedan se, veoma znakovit, sačuvao i na hrvatskom jeziku, na 
Bašćanskoj ploči, s kraja 11. stoljeća, koju godinu nakon smrti kralja Zvonimira. S 
njim i njegovim zazivom ,,V ime Otca i Sina i Svetoga Duha" započinje povijest 
hrvatskog književnog jezika i cjelokupne hrvatske književnosti." 2 Upravo je ta 
invokacija utrla religiozni put našoj književnosti s kojeg nikada nije sišla. Tako je 
srednjovjekovna književnost prepuna vjerskih tekstova i svetačkih legendi. Hrvatski 
književnici humanizma i renesanse, iako okrenuti svjetovnoj tematici, slijedili su 
inspiraciju navedenog religijskog zaziva. Najbolji primjer nam je naš najznačajniji 
humanističko - renesansni pisac i otac hrvatske književnosti Marko Marulić koji se 
izravno nadahnjivao Biblijom, lako su se stilovi mijenjali, širili okviri i stvarala nova 
razdoblja, Biblija i vjerska nadahnuća su i dalje bili nepresušno vrelo inspiracije i 
književnicima nakon Marulića. To su pisci poput Ivana Gundulića, Ivana Bunića 
Vučića, Ivana Belostenca, Juraja Habdelića, fra Andrije Kačića Miošića, Matije 
Antuna Relkovića, Ivana Mažuranića, Petra Preradovića ili Augusta Šenoe. No, 
svejedno, konac 19. i početak 20. stoljeća sa sobom donosi i neke druge već 
spomenute poglede, vjerska preispitivanja i kritiku. Pojavili su se novi stilovi, koji 
doduše nisu mijenjali duhovne okvire jer je kršćanska supstanca ostala trajna i od nje 
se uvijek polazilo, ali su se počele postavljati različite liberalne opcije te se budili 
ateistički prijepori i sumnje. Tako su se u našoj književnosti i kulturi uz religijska 
gledišta, pomalo počele učvršćivati i druge svjetonazorske opcije poput 
agnosticizma, nihilizma pa sve do samog ateizma. Prijelomno je razdoblje bilo kraj 
19. stoljeća kada su se naši studenti iz Praga i Beča, pod utjecajem modernističkih 
tendencija počeli izravno suprotstavljati vjerskim, etičkim pa i odgojnim i nacionalnim 
stajalištima. Na taj način su se željeli osloboditi jednostranih pogleda i tako proširiti 
svoje vidike. Religiozna tematika u novijim razdobljima hrvatske književnosti postaje 

2 o. c. str. 15. 

sve složenija. Razlog tome je što predmet književne obrade nije više samo zatvoren 
u vjersku motiviku i ograničen kršćanskim nadahnućima, već dobiva nove i šire 
okvire. Književnici su se u svojim djelima popeli na jednu višu razinu gdje ljudske 
probleme podižu na razinu teoloških razmišljanja. Problem književnosti 20. stoljeća 
jest zapravo problem samog čovjeka koji je postao svjestan sebe i svojih mogućnosti, 
a takav je čovjek životno nemiran i sudbinski nesiguran. Književnici tog vremena se 
počinju stoga baviti tematiziranjem vlastite egzistencije, mučnih vlastitih životnih 
iskustava i općenito ljudske patnje te tako dolaze do zaključka da se čovjek u 
književnosti 20. stoljeća zapravo doživljava kao stranac u vlastitom prostoru. Sve to 
potaknulo je čovjeka da postavi i pitanja vezana uz Boga. Bog se u književnim 
djelima tražio ili osporavao, a u toj vrtnji traženja Boga, čovjek je zapravo tražio ili 
osporavao samog sebe. Iz tog su razloga čovjek i njegova sudbina postali sastavni 
dio religiozne problematike koja se u različitim oblicima javlja u književnim 
formacijama. Sve te društvene promjene, preispitivanja vlastite sudbine i Boga, 
posljedica su industrijske revolucije koja je temeljno obilježje 19. stoljeća. Industrijska 
revolucija unijela je promjene u sve važne segmente ljudskog života poput 
komunikacije, industrijske organizacije, proizvodnje, transporta te promjene u društvu 
i kulturi. S tim promjenama došlo je do populacijske eksplozije, stvaranja gradova i 
urbanih sredina, pojava društvenih elita, promjena u poljoprivrednoj proizvodnji i 
slično. No svakako ne smijemo zaboraviti to da su te promjene osim pozitivnih 
učinaka na ljudski život, sa sobom donijele i vrlo bolna iskustva poput velikog broja 
siromašnih te velikog broja najamnika te iskorištenih radnika. Jedna od najznačajnijih 
strategija za stvaranje novog društvenog poretka i rješavanje društveno - političkih 
problema bio je liberalizam. Predstavnici tog pravca oslanjali su se na napredak 
znanosti koji bi racionalno objašnjavao bit svega postojećeg. S druge strane, 
liberalizam se postupno otklanjao od svih kršćanskih vjerovanja, lako sam naziv 
liberalizam u sebi sadrži riječ slobodu, taj pravac je ipak bio posljedica političke 
slobode koja je svojim zakonima regulirala pravo naroda na neovisnost, pravo na 
izbor religije, slobodu tiska i slično. Kada je riječ o pravu naroda na samostalnost, 
upravo su Hrvati u 19. stoljeću sve svoje snage usmjeravali prema borbi za 
ujedinjenje i neovisnost. Hrvatske zemlje su u to vrijeme bile ne samo cestovno i 
željeznički izolirane, nego politički i duhovno udaljene. 

Suočeni s jedne strane s razjedinjenošću, a s druge s osjećajem zajedništva, u 
Hrvata su se u različitim razdobljima javljali politički programi za prevladavanje 
razjedinjenosti i ostvarenje zajedništva. Štoviše, među njima je uvijek bilo pristaša uz 
teorije koje su to zajedništvo proširivale na sve Slavene ili barem na one s kojima su 
Hrvati bili jezično bliži, ponajprije sa Srbima. Crkveni ljudi, poput srijemsko - 
bosanskog biskupa Josipa Jurja Strossmayera (1815. - 1905.), kanonika Franje 
Račkog (1828. - 1894.) i dr., služili su se takvim ideološkim projektima u zauzimanju 
za jedinstvo hrvatskog naroda. Pritom su crkveni ljudi posezali za idejom sjedinjenja 
kršćanskih Crkava, što je u ideološkome sustavu sveslavenske uzajamnosti i 
slavenskoga otpora germanizaciji nerijetko imalo više politički, nego religijski 
karakter. 3 

U drugoj polovici 19. stoljeća ideja o hrvatskoj samostalnosti postajala je sve jača i 
jača, a temeljila se na projektima koje su izradili Ante Starčević i Eugen Kvaternik. 
Katolička Crkva podržavala je tu ideju i takav politički program. Katoličko svećenstvo 
bilo je jako aktivno te su postigli vrlo dobar rezultat na izborima 1897. godine, iako su 
vladini krugovi to nastojali spriječiti. Oni su bili okupljeni oko dnevnika Obzor i ideje 
za koju se zalagao biskup Strossmayer. To je bio savez domovinaških pravaša i 
obzoraša koji je svoje temelje gradio na kršćanskim katoličkim načelima. Krajem 19. 
stoljeća, tadašnji papa Lav XIII. htio je da katolici posebnim vjerskim očitovanjem 
obilježe taj događaj prijelaza stoljeća u stoljeće te je 1900.-u godinu proglasio 
jubilarnom. Tada su hrvatski katolici organizirali svečano hodočašće u Rim te priredili 
posvetu hrvatske mladeži Srcu Isusovu što je iritiralo liberalno raspoložene krugove. 4 
3. rujna 1900. bio je dan otvaranja Prvog hrvatskog katoličkog sastanka, a Zagreb je 
bio okićen mnoštvom hrvatskih trobojnica. Taj svehrvatski katolički susret bio je od 
velike važnosti za Hrvate katolike jer je Katolička crkva krajem 19. stoljeća bila 
progonjena i kritizirana sa svih strana. Katolici u Hrvatskoj tada su postali svjesni da 
višestoljetna borba za opstojnost Crkve nije bila uzaludna. Težili su tome da 
Katolička crkva, kao jedina prava reprezentantica kršćanstva nastavi i u novom 
stoljeću prožimati svojim duhom, kako svakog pojedinca tako i društvo u cjelini. 
Utjecaj hrvatske stranke prava, kojoj je pripadao i naš Silvije Strahimir Kranjčević, 
umanjio se nakon rascjepa stranke 1895. godine te se stranka podijelila na dvije 

3 Krišto, Jure: Hrvatski katolički pokret 1903. - 1945.; Glas Koncila; Zagreb, 2004. 

4 Božidar NAGY, Stota obljetnica posvete hrvatske mladeži Srcu Isusovu 1900. Godine, u: Hrvatski katolički 
pokret, 143 -158. 

frakcije. S jedne strane domovinaši koji su pokušali koalirati s obzorašima kao što je 
to bilo pred izbore 1897. te frankovci koji su se zalagali za ideje kršćanskih socijala. 

BISKUP ANTUN MAHNIĆ I ČASOPIS HRVATSKA STRAŽA 


Uz aktivnu skupinu oko katoličkog dnevnika Hrvatstvo pojavile su se i nove 
stranke i pokreti. Braća Radić osnovali su Hrvatsku seljačku stranku, a Naprednjaci 
su osnovali Naprednu stranku. Posebnu ulogu u to vrijeme imao je krčki biskup 
slovenskog podrijetla Antun Mahnić. On je težio odgoju nove generacije katoličkih 
pregalaca koji bi bili sposobni suprotstaviti se liberalnoj navali. Prije službe 
biskupstva bio je odgajatelj bogoslov, od 1880. do 1896. predavao je teologiju na 
bogoslovnom učilištu u Gorici. Uvijek se nazivao Hrvatom te je svoje članke 
potpisivao hrvatskim oblikom svog imena. U svojim očekivanjima i svojemu radu 
težio je savršenstvu gdje je stvari dijelio na crno i bijelo, na dobro i zlo. Vjerovao je da 
čovječanstvo živi u vjeri ili nevjeri, u taboru Krista ili u đavolskom taboru. 

Uvjeren u sposobnost ljudskog razuma da dokuči istinu i siguran kako se ona nalazi 
u njegovoj Crkvi, svojom je istinom sudio o književnosti, umjetnosti i o svim drugim 
granama ljudskog zanimanja, uključujući, dakako, i politiku. 5 

Nije želio da se svećeništvo puno miješa u politiku, jedino samo kada bi se branila i 
promicala načela katoličke vjere. Smatrao je da je za vjernike najgori neprijatelj 
liberalizam koji je nastojao Katoličku crkvu isključiti iz javnog života. Za vrijeme 
protumađarskih pobuna 1903. godine kada je Khuen - Hedervary napustio bansku 
stolicu i Hrvatsku, biskup Mahnić je pokrenuo časopis Hrvatska straža čiji je prvi 
urednik bio dr. Ante Alfirević, profesor bogoslovije iz Splita. Uvodni članak objasnio je 
razloge pokretanja časopisa. „Posljedak... trajnog proučavanja prilika, u kojima se 
danas nalazi javni naš život." 6 Urednik časopisa i njegov mentor smatrali su da se 
protu kršćanska struja koja je dolazila sa Zapada uvukla i među Hrvate te da se ruglu 
izvrću najsvetija kršćanska otajstva te da se negiraju kršćanske nauke. Pokretači 
Hrvatske straže bili su svjesni da će naići i na kritike u hrvatskom društvu. 
Prigovaralo im se da su fanatici i razbijači narodnih snaga. Na prigovore da su 
razbijači hrvatskog naroda, odgovarali su tako ističući da su protivnici kršćanstva 
zapravo ti koji razjedinjuju hrvatski narod koji je uvijek bio kršćanski. Među najžešćim 
kritičarima Hrvatske straže bio je riječki Novi list te još zagrebački Pokret i 
Savremenik, splitsko Jedinstvo, dubrovačka Crvena Hrvatska i osječka Narodna 

5 Krišto, Jure: Hrvatski katolički pokret 1903. - 1945.; Glas Koncila; Zagreb, 2004. 

6 UREDNIŠTVO, Hrvatska straža, HS, 1/ 1903., br.l, 1-9. 

obrana. Biskup Antun Mahnić svojim djelovanjem imao je snažan utjecaj i van svoje 
male biskupije. Uz svog mladog svećenika Ivana Butkovića, bio je jedan od glavnih 
inicijatora organiziranja Hrvatskog katoličkog akademskog društva u Beču. To malo 
društvo od samo 5 članova nazvali su Hrvatska. Uz Ivana Butkovića društvo su 
sačinjavali student filozofije Milan Maraković, njegov kolega Matija Dević te svećenici 
Kamil Dočkal i Josip Frančišković. Odmah po osnivanju, Butković je želio pokrenuti 
đački list. No zbog nedostatka suradnika morao je od toga odustati. Umjesto đačkog 
lista, njegova skupina je 1905. izdala almanah Nepredavana predavanja. Ipak, 
potkraj godine priključio im se mladi student Ljubomir Maraković te su počeli izdavati 
list znakovitog imena Luč. Taj mladi student istaknuo se kao književnik, autor brojnih 
eseja, studija i novinskih kritika te je bio član Hrvatskog katoličkog seniorata. Glavno 
geslo i ideja za koju su se borila glasilo je :“Hoćemo čvrstu organizaciju svega 
hrvatskoga katoličkoga đaštva." Tom programu su pristupili jako odlučno gdje se 
svakako osjetila beskompromisnost urednikova mentora biskupa Mahnića. Ključni cilj 
lista Luč, kao i društva Hrvatska, bio je organiziranje hrvatske katoličke mladeži. 
Utjecaj Luča i društva Hrvatska osjetio se i u dalekom Beču, a najveći razlog tome je 
čvrsta organizacija katoličkih đaštava u hrvatskim krajevima i udruženja poput 
Marijine kongregacije, koje su vodili isusovci. Mahnićev i Butkovićev đački pokret 
počivao je na trima odrednicama: vjerskoj, narodnoj i demokratskoj, što je bilo 
izrađeno geslom „hrvatstvo, katoličanstvo, demokracija. “ Najvažnija komponenta je 
bila vjerska koja je nalagala življenje po jasnim načelima gdje se katolička mladež 
trudila prenijeti te ideje na sva područja ljudskog djelovanja. Narodna komponenta se 
odnosila na zalaganje katoličke mladeži za pravo hrvatskog naroda na slobodu i 
samoodređenje. Demokracija je za mladež hrvatskog katoličkog pokreta bila jako 
važna. Podrazumijevala je jednakost svih ljudi pred Bogom. Dakle, demokracija u 
pravom smislu riječi ne bi bila autentična ako bi se na bilo koji način nijekala 
kršćanska vjera. 

RELIGIJSKO PJESNIŠTVO HRVATSKE MODERNE 


Razdoblje na prijelazu iz 19. u 20. stoljeće u hrvatskoj se književnosti naziva 
hrvatska moderna. Početkom moderne najčešće se smatra 1892. godina na čijem 
čelu stoje novele Moć savjesti Antuna Gustava Matoša i Misao na vječnost Janka 
Leskovara. To razdoblje obilježeno je i političkim turbulencijama koje su kulminirale 
1895. godine kada su mladi zagrebački studenti na središnjem zagrebačkom trgu 
zapalili mađarsku zastavu u znak protesta protiv politike Khuena Hedervarya i 
mađarizacije. Zbog tog čina, mnogi studenti su protjerani iz Zagreba te su studij 
nastavljali u Beču i Pragu. Ta godina vrlo je značajna i zbog otvaranja nove kazališne 
zgrade u Zagrebu koju je svečano otvorio car Franjo Josip II. Hrvatsku modernu 
možemo podijeliti u dvije faze. Kao što smo već rekli, početak u književnom smislu je 
1892., a u političkom se uzima 1895. godina. Prva faza traje negdje do 1903. te u 
tom razdoblju nastaju uglavnom kritičarska djela koja su usmjerena na analizu djela 
iz hrvatske književne tradicije. Druga faza traje od 1903. do 1914. ili 1916. godine. 
Najčešće se kao krajnja godina uzima 1914. jer te godine umire Antun Gustav Matoš 
te počinje Prvi svjetski rat. U toj drugoj fazi svoja najznačajnija djela stvarali su 
Matoš, Vojnović, Vidrić, Kozarac i mnogi drugi. Unutar razdoblja moderne možemo 
pratiti i dvije skupine kulturno - političkog naraštaja, prašku i bečku skupinu. 
Predstavnici praške skupine okupljali su se oko časopisa Hrvatska misao koji je 
počeo izlaziti 1897. Oni su se zalagali za sociološko - psihološki pristup književnosti 
te su smatrali da književnost treba biti tendenciozna. Glavni ideolog ove skupine bio 
je Milan Šarić. Predstavnici bečke skupine okupljali su se oko časopisa Mladost koji 
počinje izlaziti 1898. Najznačajniji članovi su bili Milivoj Dežman Ivanov i Branimir 
Livadić. Djelovali su pod utjecajem bečke moderne te su se zalagali za slobodu 
umjetničkog stvaranja. Književnici hrvatske moderne okreću se svojoj unutrašnjosti te 
pokušavaju objasniti ono nedokučivo, podsvjesno i zagristi ono što još nije istraženo. 
Uz to, bitne karakteristike moderne su suprotstavljanje tradiciji, uključivanje u 
srednjoeuropske književne tokove, zatim kritičnost te sloboda izražavanja. Moderna 
je razdoblje koje prati niz pravaca poput simbolizma, impresionizma, psihološkog 
ilirizma i slično. Naglasak se stavlja na estetiku literarnog djela te na razvijanje novih 
stilskih postupaka u izricanju osjećaja. 

Čovjek modeme je osamljena, slobodna, znatiželjna i religiozno - skeptična osoba 
koja čezne za autonomijom. Razvija se metafizička osamljenost i gubitak vjere i 
sigurnosti univerzalnog reda. Stoga će hrvatsko pjesništvo od Moderne do danas biti 
u neprestanoj žudnji za smislom i konačnim odgovorima. Naći se u jednoj napetosti 
između dvije kozmičke projekcije: agnostičke i kršćanske. U nemogućnosti da 
uspostavi kontakt s Bogom, pjesnik Moderne će vlastitu samoću nastojati prevladati 
putem osjetilnosti koja ima tu posredničku ulogu za komunikaciju s nedohvatljivim 
Božjim svijetom. 7 

Dakle, čovjek je pojedinac koji se traži i preispituje u vrtlogu svega toga te se 
izbjegava sagledavati kao društveno uvjetovano biće. Kao glavni ideal tog razdoblja 
smatra se ljepota koja je postala zajednički simbol svim umjetničkim pokretima od 
simbolizma do secesije. Sam Matoš je u svojim esejima znao reći: „Naša je vjera 
ljepota." Kao što smo istaknuli već ranije, to je razdoblje u kojem se puno pisalo o 
Bogu, o vjeri, smislu postojanja te se tragalo za onom biti, za vlastitim identitetom. 
Katolički intelektualci i pisci tada su postali svjesni usitnjavanja kršćanskog koda te 
su osjetili snažni i neizbježni nalet modernizma. 

Sve to nije moglo ne odrazit se na književnost i književnike, pa kršćanstvo, naročito 
katolištvo, ne dovesti i na književnoj sceni u sukob s nazorima i pojavama što su se 
osobito od prosvjetiteljstva dalje fundirali kao agnosticistički, ateistički i antiteistički. 8 

Govoreći upravo o tom religijskom pjesništvu na prijelazu između 19. i 20. stoljeća , 
posebno trebamo istaknuti Silvija Strahimira Kranjčevića. Za njega slobodno 
možemo reći da je to pjesnik srca, pjesnik humanist koji se zalagao za socijalnu 
pravdu i tražio mir. Centralna i nezaobilazna točka njegovog pjesničkog stvaralaštva 
je osoba Isusa Krista. Kranjčević nam jasno odvaja Boga od čovjeka, lik Isusa Krista 
od Crkve. Krist je za njega nadljudska i Božja pojava, dok je Crkva slaba i nije u 
potpunosti dosljedna Kristovog nauka. Pjesnik kroz svoje pjesme suosjeća s 
patnjama cijeloga svijeta te se na taj način suobličuje s Isusom Kristom. 


7 Dragun, Silvana: Hrvatsko religiozno pjesništvo 20. stoljeća; Prudencija, hr., portal za kršćansku kulturu i 
umjetnost 

8 Lončarević, Vladimir: Književnost i hrvatski katolički pokret; ALFA, Zagreb, 2005. 

SILVIJE STRAHIMIR KRANJČEVIĆ 


Jedan od najznačajnijih hrvatskih književnika iz razdoblja realizma, koji je za 
sobom ostavio golemo nasljeđe, smatra se Silvije Strahimir Kranjčević. Rodio se 17. 
veljače 1865. godine u Senju. Pučku školu i gimnaziju završio je u rodnom gradu, ali 
zbog svog burnog karaktera i buntovne mladosti nikada nije maturirao. Upravo zbog 
toga odlučio je kako je najbolje da ode u sjemenište. Dva mjeseca je proveo u 
sjemeništu u Senju, a zatim još šest mjeseci na kolegiju ustanove Collegium - 
Germanico - Hungaricum u Rimu. No ubrzo shvaća kako svećenički poziv ipak nije 
za njega te napušta rimsko sjemenište, lako se kratko zadržao, taj boravak u Rimu 
duboko će obilježiti njegov život i njegovo književno stvaralaštvo. Nakon povratka iz 
Rima kratko boravi u Zagrebu gdje uz pomoć nadbiskupa Josipa Juraja 
Strossmayera upisuje tečaj za učitelja te se druži s književnicima koji su se zanimali 
za stranku prava. Upravo zbog njegove pravaške političke orijentacije u tadašnjoj 
Khuenovoj Hrvatskoj za njega nije bilo kruha. Godine 1886. odlazi u Bosnu i 
Hercegovinu gdje će raditi na nekoliko različitih lokacija kao što su Sarajevo, Livno i 
Mostar, a upravo će u Sarajevu i ostati do kraja svog života. Po tim svojim životnim 
postajama u Bosni ne samo da je osiguravao svoju egzistenciju, nego je i pjesnički 
sazrijevao. U Sarajevu je punih osam godina uređivao časopis Nada koji je izdavala 
Zemaljska vlada Bosne i Hercegovine, a oko koje su se okupljali najugledniji hrvatski 
književnici i koja je postala najvažniji književni časopis hrvatske moderne. Nakon što 
je Nada prestala izlaziti 1903., Kranjčević je obnašao funkciju direktora u jednoj 
trgovačkoj sarajevskoj školi. Na književnoj sceni, Silvije Strahimir Kranjčević, prvi put 
se javio 1883. godine pjesmom Zavjet koja je objavljena u Hrvatskoj vili. Stihovi tog 
nepoznatog pjesnika naišli su na pozitivne kritike te mu je odmah proricana uspješna 
i svjetla pjesnička budućnost. Potaknut tim, iz Rima šalje još dvije pjesme Pozdrav i 
Senju-gradu, 1884. koje su objavljene u časopisu Sloboda. Nakon povratka iz Rima u 
Viencu objavljuje pjesmu Noć na Foru te odmah potom u Senju i prvu zbirku pjesama 
Bugarkinje. Dinamičnim pjesničkim početkom najavio je svoj književni put koji će 
trajati dvadeset pet godina, od Zavjeta 1883. do Hristove slike u Savremeniku 1908. 
Nažalost, teška bolest prekinula je taj put. U nadi u ozdravljenje Kranjčević odlazi u 
Beč, no nije uspio. Vratio se u Sarajevo gdje je i umro 29. 10. 1908. godine. 

Za Kranjčevića možemo reći da je pjesnik koji je s jedne strane nastavljao našu 
tradiciju, a s druge otvarao nove teme i širio nove vidike. Bio je svjestan stvarnosti u 
kojoj je živio, ali je te nove obzore širio i na duhovna pitanja i sudbinske nemire. Život 
i školovanje u sjemeništu, najprije u Senju, a zatim i u Rimu, na Kranjčevića su važno 
utjecali te se razabire pjesnikom koji je izrastao iz jednog religioznog kršćanskog 
ozračja. Sav njegov opus izrastao je iz tradicionalne kršćanske slike svijeta, iz 
biblijske vizije i religiozne pozadine. No, njegova poezija nije izravno religiozna, 
ponajmanje didaktična. Naprotiv, vrlo je složena, slojevita, višestruko značenjska. 
Drago Šimundža jasno to objašnjava u svom radu o Kranjčevićevim religioznim 
polazištima: 

Za razliku od Marka Marulića i hrvatskih baroknih pjesnika, koji su, poput Ivana 
Gundulića, uzimali biblijske motive da bi svoja stajališta potvrdili u vjerskim 
shvaćanjima, Kranjčević uzima biblijski predložak ili polazi od religiozne misli u cilju 
svog kreativnog čina. Važan mu je svijet vlastitih viđenja. Stoga paralelno gradi svoju 
misao ili, što nije rijedak slučaj, u složenoj konfrontaciji misli i ideja traga za konačnim 
odgovorima o smislu i sudbini čovjeka i svijeta 9 . 

Svjestan kušnja koje ga okružuju u vanjskom svijetu i unutarnjih dilema koje ga 
prožimaju, Kranjčević će sve dublje ponirati u sudbinska pitanja. Pri tom će jako 
intimno suosjećati s povijesnom zbiljom i tjeskobnim položajem čovjeka u društvu. 
Upravo zbog tog razdora između srca i razuma, neumorno će tražiti rješenja. Osnova 
u tom polasku bit će mu religiozna vizija s kojom će se toliko zbližiti da joj se nikada 
neće moći oteti. S njom će se stalno nadahnjivati, tražiti inspiraciju, komparirati i 
održavati svoje misli i iskustva. Pri poniranju u sudbinsku problematiku čovjeka i 
svijeta, religiozna postavka služila mu je za opće obzorje i misaonu pozadinu s 
upregnutim sumnjama i tjeskobnim meditacijama. Zbog toga je analizirajući život i 
djelo Silvija Strahimira Kranjčevića, rijetko koji kritičar mogao ne spomenuti i ne 
usporediti njegov karakter, buntovnu mladost, česte selidbe i sukobe s njegovim 
književnim stvaralaštvom. Ono po čemu se Kranjčević još isticao bilo je njegovo 
domoljublje i rodoljublje. Mnogi će kritičari tako isticati da je upravo poezija ispunjena 
domoljubljem najjače oružje i duhovna hrana za vrijeme Khuenove vladavine u 
Hrvatskoj. Za razliku od nekih prethodnih književnika, zreliji Kranjčević nastoji 


9 Šimundža Drago: Religiozna polazišta i dileme Kranjčevićeve poezije; Zagreb, 1988 


16 



nacionalno približiti univerzalnom, a s tim je zapravo želio oplemeniti i istaknuti 
nacionalne osjećaje. Stoga je Kranjčević, slijedeći Mihanovića i Preradovića, otvorio 
put novom naraštaju književnika poput Matoša, Ujevića, Krleže, Nazora i drugih. 
Upravo zbog rodoljublja i lika Isusa Krista kao centralne osobe u njegovim 
pjesmama, Kranjčevića se često promatra kroz kristološku shemu. Hrvatsku 
književnost, gledajući s misaonog i teološkog stajališta, ne ulazeći u neke dublje 
analize, možemo podijeliti u dva dijela. Isto tako, lako ćemo se složiti s tim da je, 
kada je u pitanju religiozni pristup toj književnosti, Silvije Strahimir Kranjčević i 
temeljna razdvojnica i nerazdvojiva spojnica. 

Kranjčević je, dakle, ako prihvatimo spomenutu razdiobu, kamen međaš naših 
tradicionalnih polazišta i faustovski nemirnik modern(ističk)ih sumnja i pretraživanja. 
S njime završava naša stara, manje-više jedinstvena (glagoljaška, marulićevska, 
renesansna, barokna, preporodna, romantična i realistička) tradicija linearne misli i 
uhodane poetike, a započinje nova, u mnogočemu moderna, dapače u svom 
duhovnom nemiru i racionalističkom pokušaju modernistička orijentacija . 10 

Možemo reći da se u Kranjčevićevoj poeziji miješaju i jedna i druga književnost koje 
su dosta utjecale na njegovo stvaralaštvo. No njegova pjesnička osobnost i talent bili 
su jači od tih okvira iznad kojih se sam pjesnik uvijek izdizao. Govoreći o religioznoj 
tematici, Kranjčević nam je jako zanimljiv. Razlog tome je što je jedan od prvih 
pjesnika koji je zašao u religioznu tematiku i u njoj ostao. Za razliku od mnogih drugih 
svjetskih, a i domaćih pjesnika, koji su svoje iskaze po pitanju vjere davali u plošnom 
obliku, Kranjčević je išao dinamičnim, složenim putom na kojem je susretao vjeru i 
nevjeru modernog čovjeka, nemire, napetosti, razne skeptične dileme i slično. U 
svojim pjesmama zadirao je u tajne zla i razna sudbinska pitanja te se s njima hrabro 
nosio. Težio je istini i pravdi te je tako često sučeljavao svoja religiozna polazišta i 
životna iskustva s problemom zla i ljudske sudbine. Patnje, suze i bol kako pojedinca, 
tako i čitavog naroda, duboko su ga pogađale te im je uvijek pokušavao pronaći 
uzroke duboko u svojoj ljudskoj i kršćanskoj interpretaciji. Jer, kako kaže Drago 
Šimundža: „Prvi je u našoj književnosti povijesnu zbilju svoga naroda uzdigao na 
univerzalnu razinu." 11 1 u tome se Kranjčević neumorno borio s etičkim i sudbinskim 
problemima. Često se propitkivao, postavljao teze, a povijesne nevolje povezivao je s 

10 Šimundža, Drago: Bog u cijelima hrvatskih pisaca; Matica hrvatska, Zagreb, 2004. 

položajem čovjeka u društvu. Bio je pjesnik koji se emocionalno priklanjao mišljenju 
da stvarna zbilja odražava kozmičku zbiljnost. Ulazeći tako u duboka razmišljanja i 
sama je Biblija, riječ objave, došla u pitanje. Istodobno je objavu prihvaćao i 
sučeljavao se s njom. Mučila su ga pitanja o samoj Božjoj providnosti te pitanja o 
opravdanosti stvarateIjskog čina. Zamršenost, pesimizam, stalna pitanja vodila su 
Kranjčevića do još većih i dubljih nesporazuma. Nije bio siguran u hijerarhijski 
poredak svijeta i svemira te je sumnjao u njihove osnovne postupke, a te sumnje 
vodile su ga sve do pitanja o odgovornosti samog Stvoritelja. 


ANALIZA KRANJČEVIĆEVOG RELIGIJSKOG OPUSA 

Silvije Strahimir Kranjčević je pjesnik u čijem smo, ne baš velikom književnom 
opusu, prepoznali kvalitetu velikog pjesnika. Za života su mu izašle samo tri zbirke 
pjesama: Bugarkinje (1885.), Izabrane pjesme (1898.) i Trzaji (1902.). Četvrta zbirka 
Pjesme, koja je pripremana povodom 25. obljetnice pjesnikova književnog rada, 
izdana je posthumno. Gledajući s teološkog gledišta i religijske prosudbe, cijeli 
Kranjčevićev književni opus može se podijeliti u tri glavna razdoblja koja su približno 
istog vremenskog trajanja. 

Prvo obilježavaju Bugarkinje, s nizom religioznih misli i povjerenja; drugo Izabrane 
pjesme, s oštrim pitanjima i gorkim sumnjama; treće se spontano nastavlja na drugo, 
s dubljom boli i novim razočaranjem u istom poetskom i misaonom slijedu; 
predstavljaju ga dvije posljednje zbirke, Trzaji i Pjesme, pune sudbinskih nemira koji 
velikim dijelom prelaze u pesimizam i očaj. 12 

U svojoj prvoj zbirci Bugarkinje, Kranjčević je vrlo aktivan pjesnik koji budi nadu, vjeru 
te podiže nacionalnu svijest. Neven Jurica ističe kako Kranjčević svoju domoljubnu 
poeziju stvara po uzoru na Šenou i Harambašića jer ih svu trojicu krasi onaj 
domoljubni zanos i patriotizam. Još navodi kako je Kranjčević iskreno religiozni 
pjesnik. Pomnu analizu pjesnikove religijske poezije, na primjeru zbirke Bugarkinje, 
dao je Daniel Miščin. On u toj zbirci ističe dvije kategorije religijskih tema: Bog kao 
smisao borbe te vjera u providnost. Religijsku problematiku sažima na sukob dviju 


O. C. 

metafizika, metafiziku idealnog (Božjeg) i metafiziku realnog. Književni povjesničar 
Antun Češko u svojoj studiji Za Kranjčevića. Od arhivacije do kanonizacije nudi nam 
paralelno čitanje Harambašićeve pjesme Hrvatskoj i Kranjčevićeve pjesme Zavjet 
kako bi nam ukazao na inovativnost, originalnost i individualnu kvalitetu već u prvoj 
pjesmi mladog Kranjčevića. 

Ne ljubit tebe, mučenički dome, 

Za tebe ne dat isti život svoj. 

Oj, kak bih mogo kada na tlu tvome 
S mlijekom majke duh usisah svoj? 

(Zavjet, 1883.) 

Kao što nam govore i ti stihovi, Kranjčević je na početku svog književnog stvaralaštva 
bio snažno vjerski i nacionalno zanesen te je bio spreman dati život za svoj 
mučenički dom. Težeći nadvladati neprilike koje ga zaokupljuju i podići narodni duh, 
Kranjčević rodoljubnu tematiku isprepleće romantičnim zanosima i vjerskim 
osjećajima te upravo religiozne motive dovoljno uključuje u opću tematiku. Već na 
početku svog pjesničkog života, Kranjčević se susreće s glasovima nemira, tjeskobe, 
doživljaja tragičnosti, opomene i kritike. U svemu tome mladi se pjesnik uporno 
obraća Bogu očekujući od njega pomoć. Kada je bio u sjemeništu, u pjesmi Ja 
pregaram (1883.), moli se Bogu da mu da snage da ustraje u svom svećeničkom 
pozivu. Isto tako, kada je napustio sjemenište, opet se obraća Bogu moleći ga da ga 
podrži u njegovom novom, sada pjesničkom zvanju. 

Oj, siđi, sine, k zemlji toj 
I pjesmom svetom zvijeri kroti, 

Daj utri suzu, utri znoj, 

Pomozi bijedi i siroti! 

(Pjesniku moć, 1884.) 

Pogođen prvim tjeskobama i sumnjama, pjesnik iskreno traži utočište i povjerenje u 
Bogu i vapi za pomoć. To možemo vidjeti i u pjesmi U očaju iz 1884., koja je ostala 

neobjavljena. 

Bože silni, Bože svemogući, 
ti li ne ćeš - tko da mari tada!? 

Čuj gdje vapi pjesnik ti dršćući 
Pa pred tobom na koljena pada, 

Da ga čuješ, silni Stvorče, ti! 

{U očaju, 1884.) 


Unatoč vapajima i nemirima, Kranjčevićeva vjera je i dalje čvrsta i ne sumnja u nju. U 
ovim stihovima do sada pjesnik je očajan, ali ne gubi nadu i vjeruje u bolje. Oslanja 
se na Boga i smatra kako će zajedno pobijediti nepravdu. Stoga poziva svoj narod da 
zajedno mole nad grobovima svojih mučenika, žaleći se na nepravdu koja je zadesila 
njegov narod. 


Ah, otad, Bože, - je I to usud tvoj, 

II jaram kletve na šiju otaca? - 
Ah, otad, Bože, cijeli narod moj 
Obukao je košulju mrtvaca 
i - posta rob. 

(Grobovi, 1885.) 

Dakle, pjesme iz prvog razdoblja njegovog stvaralaštva su snažno prožete vjerom u 
pravdu i konačni sud, a glavni oslonac mu je Bog i zajedništvo njegovog naroda. Od 
značajnijih pjesama iz prvog razdoblja zasigurno se ističu socijalna himna Radniku, 
zatim Hrvatskoj majci, Hrvatica kod kolijevke, Suzi robija, Krvave suze, Sjeni majke i 
druge. Iz samih naslova ovih pjesama možemo izdvojiti motive koji najčešće 

prevladavaju u ovoj zbirci, a to su narod, radnik, majka i suze. Češko smatra da 
Kranjčević zbirkom Bugarkinje nasljeđuje tradiciju, ali je oživljava na jedan poseban 
način. Ističe da Kranjčevićevu rodoljubnu fazu možemo promatrati dijelom kao 
budničarsku fazu, a dijelom kao intimnu. Kao bitne karakteristike pjesnikove rane 
poezije ističe strukturabilnost strofe i stiha, sinkroniju te povezivanje lirskog, epskog i 
dramskog. Smatra da Bugarkinje zauzimaju bitno mjesto u Kranjčevićevu opusu, 
kako tematskom tako i strukturalnom te da je ta zbirka temelj na kojem se kasnije 
razvio novi Kranjčević. Pjesnička veličina Silvija Strahimira Kranjčevića leži u tome 
da je unatoč svemu išao samostalnim, kreativnim putom postepeno se razvijajući i u 
sadržaju i u obliku. 

Udario je čvrste temelje hrvatskoj novijoj lirici te proširio njezina područja novim 
socijalnim, političkim, humoresknim, rodoljubnim, refleksivnim i religioznim temama. 13 

Poštujući tradiciju i vrijeme u kojem je djelovao, Kranjčević je stvarao nove poetske 
oblike u kojima su nemiri i religijska poimanja bili presudni. Kroz svoje pjesme 
nadahnjivao se nepravdama i metafizičkim sumnjama te se stalno susretao s 
pesimističnim idejama. Svoj pjesnički poziv je doslovno shvatio kao svoj život, lako 
se svakodnevno susretao s nepravdom te raznim društvenim, egzistencijalnim ili 
političkim nevoljama, Kranjčević nije mogao šutjeti, nego se pokoravao tom pozivu 
podižući svoje pobune u ime Boga i pravde. No uporno se boreći za moralna 
dostignuća, pjesnik je paralelno bio svjestan da se ona uvijek i ne ostvaruju te je to u 
njemu stvaralo duboke sumnje i rasprave. Unatoč svim nemirima i tjeskoba s kojima 
se susreće, Kranjčević ostaje čvrst vjernik i ne da se pokolebati. Osjeća da je Božji 
poslanik koji u njegovo ime kroz svoje pjesme treba ublažavati ljudsku patnju i bol. U 
pjesmi Kolo sreće objašnjava nam tu suradnju između Boga i njega. Pjesma u 
početku govori o romantičnoj i religijskoj zanesenosti mladog pjesnika, ali što dalje 
čitamo nailazimo sve više na boli i patnje. Pjesnikove misli prema kraju pjesme 
postaju sve teže i nemirnije svjesne stvarnosti koje ih okružuju. Pjesnik stoji nasuprot 
tom nasilju i nepravdi, usprkos tome što zna da ne može ništa promijeniti. 
Zamišljajući tako idealan odnos s Bogom, kod Kranjčevića će se ipak pojaviti sumnja 
u uspjeh što će trajno izazvati kontrast između njegovih ideala i stvarnosti u kojoj se 
nalazio. U drugom razdoblju Kranjčevićeve poezije, sumnje, nemiri i sudbinske 

dileme potpuno prevladaju njegove stihove. Njegova druga zbirka Izabrane pjesme je 
mnogo zrelija nego zbirka Bugarkinje. U Izabranim pjesmama Kranjčević dublje 
suprotstavlja religijska stajališta s konkretnom stvarnošću. Odgajan u tradicionalnom 
okruženju, pjesnik je učen da je Bog dobri Otac koji je sve stvorio iz ljubavi. Bio je 
svjestan ljudske slabosti, kušnji, patnje, znao je za moralne vrijednosti te vjerovao u 
konačni sud i pravdu. No stvarnost koja je odstupala od toga, izazivala mu je 
tjeskobu. 

Nije je mogao prihvatiti. Naprotiv, u izravnom je sukobu sa životom, začudno, srcem 
shvaćao i umom otkrivao u konkretnoj zbilji i povijesnoj stvarnosti nepomirljive 
razlike, do kozmičkih razmjera, između onoga što je religiozno očekivao i stvarno 
doživljavao. 14 

Došlo je vrijeme kada Kranjčević, poput Mojsija, više nije bio siguran u svoje ideale. 

I tebi baš, što goriš plamenom 
Od ideala silnih, vječitih, 

Ta sjajna vatra crna bit će smrt, 

Mrijeti ti ćeš, kada počneš sam 
U ideale svoje sumnjati. 

( Mojsije , 1893.) 

Kako bilo, nikada svoje religijske ideale nije u potpunosti zanijekao, ali je s dubokom 
nesigurnošću o njima razmišljao, postavljajući sam sebi prkosna i cinična pitanja što 
je dodatno produbljivalo njegovu sumnju. Sve ono što je do sada smatrao 
stvarnošću, gubilo je smisao, a nemiri i kaos postali su prava zbilja oko njega. Više 
nije ulazio u dijaloge s narodom i poviješću, nego sa samim Bogom, pitajući ga zašto 
svijet nije idealan i zašto ima toliko zla i nepravde. Nikako nije mogao povezati 
milosrdnog Stvoritelja s tolikom ljudskom patnjom. I upravo što je više sumnjao, Bog 
mu je bio potrebniji. U pjesmi Astrea razgovora s Pravdom svijeta koja mu ukazuje 
na veliko zlo i nepravdu, a sam pjesnik shvaća da je i ona pred njima nemoćna. 

...Ja sam Pravdu svijeta gledo, 

Reko sam joj: Evo - ti si! 


Osvetit ćeš ovo čedo, 

Ako došle nikog nisi! 

.. .Ali ona naglo zginu 
Kao svjetlo ispred noći; 

Izgubi se u prazninu - 
Ko da neće više doći. 

(Astrea , 1890.) 

Kranjčević stalno ustaje u ime naroda, pravde i morala, ali u toj silnoj želji da 
stabilizira strukturu svijeta, pesimizam prevladava njegove misli i tako samo 
produbljuje sumnju. Zbog svoje duboke osjećajnosti i rekli bi, naivne iskrenosti, 
pjesnik je stalno bio u procjepu između pravde koju je tražio i zbilje u kojoj se našao. 
S jedne strane mučilo ga je to što Bog, ako može, neće da popravi svijet, a s druge 
se pak dovodio u sumnju da li Bog stvarno može na to utjecati. Uznemiravalo ga je to 
što zlo tako dugo može opstati i što može utjecati na konstrukciju svijeta i čovjekove 
misli. 

Znakovito je da se cijelo vrijeme uzajamno buni i vjeruje; svijet promatra i doživljava 
kršćanski, a opet oštro nastupa i prosvjeduje. S jedne strane polazi od biblijskih 
premisa, a s druge se uporno suočava s vlastitim prijeporima te traga za svojim 
prigovorima i nedorečenim zaključcima. 15 

Unatoč prosvjedima, opet naglašavamo, Kranjčević se ne odriče Boga i kršćanskih 
načela. U pjesmi Zadnji Adam (1896.) unatoč brojnim upitnicima, sumnjama i 
beznađu pred pjesnikom se ukazuje križ kojeg grabi svojim rukama u posljednjim 
trenucima svog života i suočava se upravo s tim nerješivim sumnjama. Izabrane 
pjesme je zbirka koja sadrži pjesme koje su pune nemira, sumnji, dilema i prosvjeda, 
ali su ostale u okvirima kršćanske slike svijeta. Ove pjesme Kranjčevića prikazuju 
kao autora koji se lomi na granici religioznog i skeptičnog, filozofskog i racionalnog, 
autora koji pleše po rubu vjere i nevjere. Dok su Izabrane pjesme izazivale 



prosvjede, nemire i produbljivale pjesnikovu sumnju, Trzaji (1902.) i Pjesme (1908.) 
su zbirke koje su rezultirale potpunim razočaranjem i sumnjom u stvarni svijet. Uz 
takvo stanje misli, Kranjćevića je u to vrijeme zahvatila neizlječiva bolest koja ga je i 
fizički i psihički slamala. Ove posljednje dvije zbirke se tematski i stilski ne razlikuju 
od prethodnih dviju, ali pjesnikov doživljaj razočaranja i sumnje je mnogo intenzivniji 
te postaje svjesniji zbilje i na taj način kao da se pomirio s razočaranjem. Trzaji su, 
možemo reći, autobiografska priča u čijim je pjesmama bol sve jača i prisutnija te se 
osjeća prepuštanje sudbini. Kranjčević u ovom razdoblju postaje prkosniji i krivca 
traži u svakom. Tako se u Prosinačkom suncu obračunava s majčicom zemljom. 

...Niko joj ne pjeva pjesme, nitko ne govori ništa, 

Niko je ne žali, niko, šutnja sve gluha je svuda; 

Umrije, kako i mrije krvnica bezbrojnih Krista, 

Majčica plodna bezbrojnih Juda... 

(,Prosinačko sunce, 1899.) 

Na život gleda kao na prokletstvo, na nešto odbojno, kao u pjesmi Život iz 1900. 
godine. Dakle, u Trzajima je samo produbljivao svoje sumnje i razočaranja, uz to više 
potaknut i bolesti koja ga je zahvatila. Uz takav pesimističan pogled na život u 
Kranjčevićevim pjesmama možemo primijetiti gađenje i odbojnost prema životu, što 
ćemo kasnije moći vidjeti u Sartreovoj Mučnini i Camusovom Strancu. No usprkos 
svemu tome, Kranjčević ne odustaje od svog svjetonazora te se stalno vraća na svoj 
ishodišni izvor, na biblijsku viziju svijeta. Istina, na tu viziju više ne gleda s nekim 
dubokim povjerenjem, više kao na nešto nebulozno, ali ipak ne odustaje od nje. 
Trzaji predstavljaju pjesnikovu depresivnu fazu koja je puna sudbinskih problema. U 
pjesmama te faze najviše u opreku stavlja vjerske ideale i životnu stvarnost, a sve to 
popraćeno je pesimističnim slutnjama te pjesnik stvara novu sliku o čovjeku i njegovu 
položaju u svijetu. Stihovi su mu sada puni sumnje i nepovjerenja te je zabrinut za 
sudbinu svijeta. U pjesmi Groblje na umoru iz zbirke Pjesme izravno tuži nebo što 
samo šuti i ne učini nešto za ovaj svijet. Tako se Kranjčević pretvara u skeptičnog 
teologa i filozofa koji se stalno kreće na rubu tradicije i modernih pojava, a težeći 
otkriću tako željene pravde i istine, stalno postavlja kompleksna pitanja i na njih traži 
odgovor. Za Kranjćevića možemo reći da svijet istodobno doživljava i teološki i 

subjektivistički, iznoseći stalno svoje misli i osjećaje. Već spomenuta pjesma Mojsije 
(1893.), pravi je primjer dijaloške pjesme koja je prepuna biblijske tematike, 
sudbinskih pitanja i povijesnih činjenica. Kranjčević se u ovoj pjesmi obraća i svom 
narodu, ali i općenitoj biblijskoj povijesti. Lik Mojsija poslužio je pjesniku da preko 
njega iskaže svoja stajališta. U pjesmi se ističe kako su svi ljudi smrtni, a Bog 
Svevišnji, ali pjesnik ne odustaje od svog zahtjeva da Bog pomogne svom narodu te 
da kazni krvnike. No Bog se čudi tom njegovom zahtjevu i odgovara mu: 

A luda želja! da, al ljudska jest! 

Da kunem kletvom krvne silnike, 

Da bijem narod, a zbog naroda, 

O stvore moj?! A zašto da bih ja 
Zbog jednog stvora drugi kido stvor?! 

(Mojsije , 1893.) 

Tim riječima Bog potvrđuje da je temelj moralnih zakona te da su svi ljudi pred 
njim jednaki. Pjesnik razumije Boga, ali i dalje traži od Njega da izbavi njegov 
narod i pomogne mu. Dakle, ovi dijalozi između Mojsija i Boga, odnosno, 
Kranjčevića i Boga, potvrđuju biblijska shvaćanja o čovjeku. Isto tako, ima 
pjesama u kojima Kranjčević ne sumnja, ne prigovara Bogu i ne traži ga pomoć, 
nego samo skrušeno moli. Takve pjesme su recimo Golgota i Pjesma sv. Franji iz 
1895. godine. U njima se najbolje primjećuju Kranjčevićeva skrušena religiozna 
promišljanja prema Bogu i humanost prema čovjeku. Upravo mu je to dalo snagu 
da unatoč pesimizmu i sumnjama koje su okupirale njegove misli, istodobno 
hrabri čovjeka potičući ga da ne slomi svoj duh. 

I kad otrov jošte veći 
U srce te ljuto zgodi, 

O, moj druže, nemoj reći: 

Ah, čemu me majka rodi! 

(Utjeha , 1891.) 

Vrhunac njegove vjere možemo pronaći u uskrsnoj pjesmi Mir vam iz 1899. u kojoj 
navješćuje Kristov drugi dolazak i vjeruje kako će jednog dana pasti u Kristovo 
naručje. Analizirajući religioznu poeziju Silvija Strahimira Kranjčevića primjetna je 
njezina pripadnost modelima kao što su „stvaranje" (pjesma Radniku), „smrt, 
revolucija" ( Mojsije, Zadnji Adam, Zapad sunca), „uskrsnuće" ( Resurrectio ). Ti 

modeli su povezani s motivom i temom čovjeka pojedinca. U Kranjčevićevoj 
religioznoj poeziji pojedinac je ostvaren u nizu radnik - genij - prorok - vođa - 
sugovornik - (su)stvaralac. 

Koncepte stvaranja, smrti (revolucije) i uskrsnuća u Kranjčevićevoj poeziji moguće je 
izolirati upravo preko teme iznimnog pojedinca koji se zatim u pjesmama definira i 
ostvaruje na prije spomenute načine. Čitav niz uloga koje taj pojedinac ostvaruje 
upućuje na vrlo složenu mrežu motiva unutar stvaralaštva samog autora. 16 

Uz razna sudbinska pitanja i sumnje, Kranjčević se u svojoj poeziji osvrtao i na 
samog Isusa Krista, ali i na Crkvu, crkvenu zbilju i njezinu praksu. Ranije smo već 
istaknuli kako je Kranjčević duboko razlikovao Krista od njegove Crkve. Krist mu je 
bio duhovni ideal od kojeg je sve polazilo, dok je u Crkvu, povijesno gledano, dosta 
sumnjao. S Kristom nikada nije došao u sukob, dapače, On mu je bio put po kojem je 
išao. S druge strane, prema Crkvi je bio kritičan jer je smatrao da su Kristovi 
sljedbenici više okrenuti svjetovnim potrebama, nego riječima i djelima samog Isusa 
Krista. Stoga ga slobodno možemo usporediti s Voltaireom, koji se s jedne strane 
priklanjao Bogu, a s druge oštro obrušavao na Crkvu. Da lik Isusa Krista smatra 
nadljudskom i božanskom pojavom, Kranjčević je dokazao mnogo puta, posebno u 
pjesma poput U badnjoj noći (1892.), Misao svijeta (1896.), Resurrectio (1897.), 
Golgota (1895.), Dva barjaka (1897.), Mir vam (1899.) i Hristova slika (1908.). U 
Crkvi je vidio ono suprotno od Kristove poruke. Smatrao ju je dosta sebičnom i 
nedostojnom svog utemeljitelja koja propovijeda njegovu riječ, ali je praktično ne 
slijedi. Kranjčeviću se nije sviđala sila i vlast te se dosta zalagao za ugrožene i 
siromašne. Smetala mu je raskoš crkvenih velikodostojnika koji su puno toga radili za 
svoje interese te na taj način dovodili u pitanje samo Kristovo djelo i žrtvu. U nekoliko 
pjesma javno o tome govori, a posebno se s tim suočava u pjesmi Dva barjaka u 
kojoj kritizira križarske pohode i nedosljedna ponašanja vjernika. Možemo, dakle, u 
njegovim pjesmama primijetiti oprečnost između Krista i njegove Crkve. Jer koliko je 
Krist svet, toliko je crkva slaba i nedostojna koja je svojom težnjom za slavom i 
vlašću oskvrnula djelo Isusa Krista. Stoga, kao jako bitne karakteristike Kranjčevića 
pjesnika možemo istaknuti oporbenost i konfliktnost. U svojim stihovima prikazivao 
nam je jedan svijet, ali paralelno s njim i njegova protuslovlja. Antun Gustav Matoš 


16 Durić, Dejan, Vukelić Ana: Topos iznimnog pojedinca u poeziji S. S. Kranjčevića; Senjski zbornik, 2011. 

smatrao ga je pobornikom oprečnih misli i doživljaja. S jedne strane okretao se 
budućnosti i modernim spoznajama, a s druge je pak ostao poklonik starog, čvrsto 
strukturiranog tradicionalnog svijeta. Analizirajući Kranjčevićevu religijsku poeziju, 
glavno pitanje koje se nameće nije da li Kranjčević vjeruje ili ne, nego kako i koliko 
vjeruje. Buntovan i skeptičan kakav je bio, razlog je tome što mu je surova stvarnost 
zasjenila njegove religijske ideale u koje je vjerovao. Upravo zato je bio sklon stalno 
sumnjati, postavljati pitanja pa čak i pozivati samog Boga na odgovornost. No sve to, 
nikad ga nije natjeralo da promjeni svoja stajališta i krene drugim putom, nego su i te 
njegove sumnje i nemiri bili kršćanski intonirani. Dakle, gledajući cjelokupno na 
Kranjčevićevu religijsku poeziju možemo zaključiti da je Bog za njega svet, 
svemoguć i konačni sudac, a Biblija predstavlja glavni izvor odakle je crpio svoje 
misli. No kao što smo rekli, zbog sumnji i nemira s kojima se susretao, znao je 
skrenuti s tog puta i dovoditi se u pesimistične dileme. Ali ipak trebamo naglasiti da 
su to bile samo sumnje i prosvjedi, a nikako čvrsta argumentirana stajališta jer Bog 
mu je ipak bio dominantna opcija u koju je konačno vjerovao. 


27 



SILVIJE STRAHIMIR KRANJČEVIĆ I JANKO POLIĆ KAMOV 


Silvije Strahimir Kranjčević je pjesnik koji je rijetko povezivan s nekim ostalim 
bilo hrvatskim ili stranim književnicima. Ipak, poznati hrvatski teatrolog i dramaturg 
Darko Gašparović u svojoj knjizi Kamov ponudio nam je zanimljivu usporedbu ove 
dvojice književnika, točnije usporedbu Psovke Janka Polića Kamova i Kranjčevićeve 
zbirke Trzaji. Kamov je bio književnik koji je prvenstveno gutao europsku literaturu, a 
s domaćom je bio blizak tek posljednjih godina svog života, i to prvenstveno s djelima 
Jure Turića, Josipa Baričevića i Silvija Strahimira Kranjčevića. Razlog tome leži i u 
odgoju i autoritetu njegovog oca Ante koji se zalagao za političko hrvatstvo i kulturno 
talijanstvo. No na samrti je od Janka ipak tražio da čita Kranjčevića što ga je i 
potaknulo da jedan od svojih najboljih eseja posveti upravo Silviju Strahimiru 
Kranjčeviću. Riječ je o prvorazrednom eseju trodijelne kompozcije. Esej je napisan 
dvije i pol godine nakon Kranjčevićeve smrti, a Kamov ga započinje riječima: „Sada, 
pošto je umro pjevač „bola našega - duše naše“ ovjenčan papirnatim vijencem 
najodličnijih naših literarnih kritičara Matoša i Marijanovića...“ 17 Zatim Kamov najprije 
iznosi neke faktografske podatke o samom Kranjčeviću da bi onda naglo krenuo s 
dubinskim pitanjima o Kranjčevićevoj duševnosti i životu. Pišući o Kranjčeviću, 
Kamov njegov bunt i karakter opisuje kroz četiri faze: nacionalnu, socijalnu, 
općeljudsku i svemirsku. Kroz nacionalnu se fazu buni kao Hrvat, u drugo fazi 
iskazuje solidarnost prema potlačenima, u trećoj opominje pravdu te u četvrtoj ustaje 
protiv same prirode. Kamov ističe da je kod Kranjčevića sve bio prosvjed, da je cijelo 
vrijeme ustajao protiv nekog ili nečeg, lako je Kamov u svom pisanju rijetko kada 
isticao neke uzore, ipak je istaknuo svoju duhovnu povezanost s Kranjčevićem. 
Mnogo je sličnosti, ali i razlika između ova dva književnika. Kranjčević se s prvim 
pjesmama javlja 1883., a Kamov 1905. Obojica su u tom ranom razdoblju prošla 
tešku duhovnu i vjersku krizu, od čvrste vjere, preko raznih sumnji i kolebanja do 
potpunog odbacivanja vjere. No razlika je u tome što se Kranjčević nikada nije 
odrekao Boga, posebno Isusa Krista, dok je Kamov svoju krizu riješio potpunim 
obratom, tako što je , od možemo reći vjerskog fanatika, postao gorljivi nevjernik i 
buntovnik. Uz to, Kranjčević je zanesen domoljubljem i vizijom slobodne Hrvatske te 


17 Gašparović, Darko: Kamov; Rijeka: „Adamić": Filozofski fakultet, 2005. 

tako dajući zavjet da će se boriti za njezinu slobodu, u potpunosti se predaje Bogu i 
svom narodu: 


Zbilo se je - zoveš me - 
Da ti reknem: ne ću? 

(...) 

A ja idem, kamo će 
Bog i rod me zvati! 

{Ja pregaram, 1883.) 

Kranjčević, dakle, u književnost ulazi s vjerskim i domoljubnim zanosom, ugledajući 
se prvenstveno u Šenou i Harambašića. S druge strane, Kamov se javlja brutalnom 
osobnošću, odnosno seksualnom komponentom koja proizlazi iz samom naslova 
Psovke. Kamov je stvorio Psovku na temelju osporavanja kršćanskog, moralnog i 
socijalnog nauka. U takvom tonu, Kamov će nastaviti i u Pjesmi nad pjesmama, čiji je 
naslov preuzeo iz starozavjetne pjesme koja mu je poslužila kao predložak. Stihove 
svoje pjesme, prilagodio je svom karakteru i doživljaju svijeta. Već na samom 
početku pjesnik razbija ritam biblijskog psalma te započinje seksualno rekreiranje 
spolnog čina, na jezičnoj i slikovnoj razini. 

mi ćemo se cjelivati goli i topli i štipaj će biti krvava pjesma naša; 

čupat ću ti kose, a ti ćeš tiskati oči svoje u dušu moju i bijes će biti 

prokleta pjesma naša. 

svijat ćemo se ko zmija i plaziti ko ideal - i tragika će biti očajna 

pjesma naša; 

(Polić Kamov, Janko: Pjesma nad 

pjesmama) 

Umjetnička vrijednost ove pjesme je ta što ljubavnom činu Kamov ne pristupa puko 
opisno, već ga raznim stilskim sredstvima oblikuje i tako čini zaseban svijet jezične 
umjetnine. S druge strane, Kranjčević isti motiv obrađuje u svojoj pjesmi Ouvertira 

(Trzaji , 1902.) u kojoj motiv prvog grijeha povezuje sa začetkom tjelesne ljubavi i 
bratoubojstvom. 


Kada je zirnuo okom polubog Edena cvjetna 
Kraj njeg je klečala Eva. Dječja joj lica i prsi 
Bjehu ko jagode prve, s kože ko rumen je ljetna 
Dahnula mladost opojnim srsi! 


Uprav je prviput vidje. Sama mu krepka ramena 
Srasno se razviše spram nje. Trzaj i drhtav i vreli 
Savi ga, kada mu šanu ovo ni dijete ni žena: 

Moj si! - i oči staklo joj preli. 

( Ouvertira ; Trzaji (1902.) 

U ovim stihovima jasno vidimo sve pokretačke izričajne i izražajne čimbenike 
pjesnikovog lirskog subjekta. Pažljivo je biran leksik koji je pun kreativne strasti u 
finim nijansama, a konstrukcija je stalno čvrsta i dorečena. Dok se kod Kamova ritam 
stalno lomi i mijenja, a leksik je redovito usmjeren prema najizravnijim konotacijama 
što dovodi do konstrukcije naturalističke drastičnosti. Sličnost u ritmu i metru s 
Kranjčevićevim stihom, Kamov pokazuje u svojoj drugoj pjesničkoj knjizi Ištipana 
hartija u kojoj dosta koristi petnaesterac i šesnaesterac s cezurom iza osmog sloga, 
stih koji je karakterističan za Kranjčevićevo pjesništvo. Gašparović se, dakle, pita 
možemo li Kamova nazvati Kranjčevićevim epigonom ili autohtonom pjesničkom 
ličnošću. Analizirajući pjesme i motive ove dvojica pjesnika možemo uočiti neke 
sličnosti u bliskosti ritma i metra te u korištenju zajedničkih motiva poput Boga, 
domovine i sunce. No bitna razlika između ova dva pjesnika je ta što Kranjčević i u 
svojim najmračnijim i najpesimističnijim sumnjama i nemirima ostaje pjesnikom nade 
te vjeruje u pravdu i konačni sud ne silazeći sa svoje staze na kojoj je počeo svoj 
pjesnički put. S druge strane, Kamov se prepušta dubokom pesimizmu i razočaranju, 
radeći veliki obrat u svom životu iskazujući potpunu rezignaciju. 

ZAKLJUČAK 


Silvije Strahimir Kranjčević je bio pjesnik kojeg je uznemiravala stvarnost u kojoj se 
našao. Uznemiravao ga je čovjek koji se nalazio u razdoru između uma i srca. Na 
temelju analize njegove poezije, primijetili smo da je puna egzistencijalne 
nesigurnosti i sudbinskih pitanja i nemira. Ponekad neshvaćanje Kranjčevića kao 
pjesnika leži možda u tome što je on snažnije i dublje proživljavao mračne strane 
svijete, nego one svijetle. Njegova se sumnja u vlastiti optimizam očituje se i iz 
situacija u kojima je i sam bio na rubu beznađa i razočaranja u svijet oko sebe. No, 
ipak prava priroda njegovog poimanja svijeta i pjesničkog stvaralaštva proizlazi iz 
temeljne kršćanske orijentacije, od koje se uz brojne nemire i sumnje, nikada nije 
odvojio. Bio je svjestan onečovječenja čovjeka i njegovog pada u depresiju i 
bezizlaznu situaciju. No nikada se nije odrekao svojih ideala te je uvijek pokazivao 
želju da bude i ostane svoj. Njegovi stihovi su često gorki, mračni i religiozno 
diskutabilni, ali ipak u konačnici doživljaja teže za Bogom. Kranjčević kao pjesnik 
nikada nije prestao vjerovati u pravdu i konačni sud, a na Zemlji u čovjeka koji se 
spreman žrtvovati za svoje ideale na putu do ostvarenja konačnog cilja. Bio je vjernik 
i nemirnik, buntovan i prkosan te kao takav težio je shvatiti smisao svijeta, ali i 
razloge ljudske patnje. Naravno, mnoge stvari nije uspio shvatiti i uskladiti te je zbog 
toga upadao u duboke nemire i tjeskobe, ali nikada nije mijenjao svoj put po kojem je 
počeo pjesnički koračati. Upravo zbog svega toga, za Silvija Strahimira Kranjčevića 
možemo reći da je jedan od intimno najreligioznijih i religiozno najnemirnijih pjesnika 
uopće. Njegova je poezija odraz pjesnika samog jer sve one sumnje i nemire koje je 
on osobno doživljavao, njegovi su stihovi pokazivali jednako tako. U religioznom 
smislu, njegova poezija je vrlo zanimljiva i znakovita predstavljajući tako razdjelnicu, 
a i poveznicu naših tradicionalnih, ali i modernih poetskih i teoloških razmišljanja. Na 
kraju, možemo reći da Silvije Strahimir Kranjčević nije bio ni dogmatski vjernik, ali ni 
teoretski nevjernik. Ono što mu se nikako, unatoč njegovim sumnjama i prosvjedima 
ne može osporiti, su njegova biblijska uvjerenja koje je uvijek slijedio te religiozna 
svijest koja ga je pratila cijeli život. 

SAŽETAK 


U ovom radu riječ je o religijskom pjesništvu jednog od najznačajnijih hrvatskih 
pjesnika Silvija Strahimira Kranjčevića. U prvom dijelu rada pokušali smo definirati 
sam pojam religijske književnosti te iznijeti kronološki pregled hrvatske religijske 
književnosti od srednjeg vijeka do razdoblja hrvatske moderne. Zatim smo unutar 
religijske književnosti pozornost posvetili katoličkom pjesništvu te nastanku i utjecaju 
Hrvatskog katoličkog pokreta i njegov utjecaj na hrvatsku književnost. Izdvojili smo 
nekoliko važnijih osoba iz tog vremena poput biskupa Josipa Juraja Strossmayera i 
Antuna Mahnića. Nakon toga prikazali smo biografiju i neke podatke iz privatnog 
života Silvija Strahimira Kranjčevića. Drugi dio rada odnosi se na iscrpnu analizu 
njegovog pjesničkog stvaralaštva s naglaskom na religijsko pjesništvo. U posljednjem 
poglavlju donijeli smo usporedbu Silvija Strahimira Kranjčevića s još jednim vrlo 
zanimljivim hrvatskim književnikom, Jankom Polićem Kamovom, s kojim se 
Kranjčević počesto dovodio u vezu. Obojica pjesnika su tijekom svog života prolazila 
kroz razne duševne i vjerske krize te tako te svoje osobne nemire i duboka 
promišljanja prenosili u svoje stihove. Silvije Strahimir Kranjčević je bio pjesnik koji je 
svoje ideale želio pretočiti u zbilju i svijet oko sebe, a to često nije bilo moguće. Stoga 
je uvijek bio na rubu između fikcije i stvarnosti, stalno prosvjedujući, preispitujući se i 
duboko razmišljajući. Bio je tradicionalni vjernik, ali nemirnik i životni skeptik. Stalno 
je težio za istinom i vjerovao u konačno zadovoljavanje pravde. No nikada, ni onda 
kada je bio na dnu i sumnjao u sve to, nije odustao od svojih ideala niti se odrekao 
Boga. 

ABSTRACT 


This work will elaborate on the religious poetry of one of Croatia’s most important 
poets, Silvije Strahimir Kranjčević. What we have attempted in the first part of this 
work is to define the very concept of religious poetry as well as to provide a 
chronological survey of Croatian religious literature from the middle ages to Croatian 
modernism. Follovving this, we have directed our attention to Catholic poetry, as well 
as to the origin and influence of the Croatian Catholic movement and its influence on 
Croatian literature. Certain important personages from this period have been 
selected such as the bishop Josip Juraj Strossmayer and Antun Mahnić. After this we 
have presented the biography and private life of Silvije Strahimir Kranjčević. The 
second part of this work consists of a thorough analysis of his poetry, with special 
emphasis on his religious poetry. In the final chapter we have compared Silvije 
Strahimir Kranjčević to a very interesting Croatian vvriter, Janko Polić Kamovo, 
another important Croatian vvriter, who has often been linked with Kranjčević. Both 
poets had gone through various spiritual and religious crises during the course of 
their lives, and had attempted to create poetry on the basis of their inner turmoil and 
profound meditations. Silvije Strahimir Kranjčević was a poet who desired to make 
his ideals a reality and to realise them in his vvorld, yet this was often impossible. 
Because of this he was always on the margin betvveen fiction and reality, constantly 
protesting, questioning and thinking deeply. His faith was a traditional one, yet he 
was a turbulent soul and a sceptic by nature. He always sought the truth and 
believed that justice vvould prevail. And yet, even when he found himself in the lovvest 
depths and full of doubt, he never retracted from his ideals or refuted the existence of 
God. 

